UPUTU TRAŽIMO

Hvala Allahu, dž.š., što nas je na put Islama uputio, jer mi ne bismo bili upućeni da nas On nije uputio. Neka su salavat i selam na Poslanika Muhammeda, s.a.v.s., koga je Uzvišeni Allah poslao sa Istinom, kao donosioca radosnih vijesti, opominjača i svjetiljku koja sija, da opomene onoga koji je živ i da se obistini Riječ o nevjernicima. Neka su salavat i selam na njegovu časnu porodicu, ashabe i sve sljedbenike, koji ga iskreno slijede na putu Islama. 
Draga moja braćo! Nama je dato nešto što nije dato nijednom ummetu prije nas. Sura El-Fatiha, koja otvara sadržaj Kur'ana, koja je uputa i lijek, čijih se sedam ajeta ponavljaju na svakom rekatu svakog namaza svakoga dana, koja nas u namazu uzdiže na duhovni Mi'radž i sa kojom započinje naš razgovor sa Gospodarom. Pitam nas da li smo svjesni njene veličine? I da li smo svjesni svoje časti koja nam je ukazana zbog posjedovanja i učenja ove sure?
Kada kažemo ''Elhamdu lillahi Rabbil-'alemin.'' (Neka je hvala Allahu, Gospodaru svjetova), mi izražavamo svoju zahvalu Gospodaru na svim blagodatima kojima nas je obdario, počevši od stvaranja pa nadalje. Da li se ikada zapitaš šta bi bilo da te Dragi Allah nije stvorio? Da te nema. Da drugih ima, a tebe nema. A onda se pogledaš i vidiš da te ima i pomisliš da si svome Gospodaru ipak bitan. Jer da nisi bitan, ne bi te ni bilo. Zato Mu se zahvali!
Zahvala se nastavlja Njegovim lijepim imenima i uzvišenim svojstvima ''Er-Rahmanir-Rahim.'' (Milostivom, Samilosnom). Milostivom, čija milost nadvisuje sve i Koji daje svoje blagodati svima, ne gledajući o kome se radi niti da li je neko vjernik ili nevjernik. Samilosnom, Koji će posebno biti milostiv prema vjernicima na Sudnjem danu. 
Zatim zahvala ide dalje – ''Maliki jevmid-din.'' (Vladaru Sudnjeg dana). Na ovome svijetu je Uzvišeni Allah dao ljudima neku ograničenu vlast, zbog koje su se opet neki uzdigli i uzoholili, a neki čak i umislili da su božanstva postali. Ali, kada Smak svijeta nastupi i kada sve što je živo pomre, On će dozivati i pitati gdje su vladari. Na Sudnjem danu, kada ih ponovo u život vrati, i kada svi ti vladari budu pred Njim goli i bosi stajali, za milost molili i oprostu se nadali, On će tada Jedini Vladar biti i Njegovoj volji se niko neće moći suprostaviti.
Zato nakon zahvale ide priznanje Njegove moći – ''Ijjake na'budu ve ijjake neste'in.'' (Samo Tebi robujemo i samo od Tebe pomoć tražimo.) Dakle, priznajemo da je On Jedini Bog, Koji druga nema, Koji ni žene ni sina ni kćeri nema, Koji roditelja, braće, sestara ili bilo kakve rodbine nema. Koji nam je u časnom Kur'anu a i hadisi kudsijima jasno stavio do znanja šta je to dobro a šta loše, pa se mi Njegovih riječi, naredbi i zabrana držimo. Koji nas poznaje bolje nego što mi sami sebe poznajemo, pa Ga zato dozivamo i kada nam je lijepo a i kada to nije, kada mislimo da možemo sami a i kada vidimo da nam je pomoć potrebna. A nema pomoći bez Njegove.
I zato Ga molimo ''Ihdines-siratal-mustekim.'' (Uputi nas na Pravi put!), jer znamo da je uputa isključivo u Njegovim rukama i da onaj koji luta nikada do željenog odredišta neće doći.
''Sirata-llezine en'amte 'alejhim.'' (Na put onih kojima si blagodati darovao.) To su oni koji su nam pokazali staze koje ka Gospodaru svjetova vode. To su, kako Kur'an časni kaže: vjerovjesnici, iskreni, šehidi i dobri. Njihovim stopama trebamo ići i poput njih se ponašati. Naravno, ne mogu svi biti vjerovjesnici i šehidi, jer njih samo Gospodar svjetova bira. Ali se možemo potruditi da barem budemo iskreni i dobri. 
''Gajril-magdubi 'alejhim ve led-dallin.'' (Ne na put onih na koje si se rasrdio niti onih koji su zalutali.) To su oni koji su i pored brojnih blagodati Allahu nezahvalni, koji Allahove riječi prodaju i mijenjaju i koji se Allahovim naredbama suprostavljaju. Oni na koje se Allah rasrdio jesu jevreji, a oni koji su zalutali jesu kršćani, kaže naš Poslanik, s.a.v.s. Zato od njihovog puta mi glavu okrećemo i Allaha Dragog molimo da u zamke njihovog stila života ne upadnemo. 
I onda svoju dovu tiho sa riječima ''Amin'' (Uslišaj!) upotpunjujemo, dok naš Gospodar odgovara riječima: ''Ovo je između Mene i Moga roba, i Moj rob će dobiti ono za što Me moli.''
Braćo moja draga, tražimo uputu od svoga Gospodara! Zaista su se pod utjecajem društva i sredine u kojima živimo u naš život uvukli brojni neislamski običaji, koji su jako štetni a mi ih možda nismo ni svjesni. Pred nama je evo ponovo Noć vještica (Halloween), koju će mnogi muslimani slaviti ne znajući da je to ustvari NAJVEĆI ŠEJTANSKI PRAZNIK u godini. Kroz razne filmove, reklame, ponude u prodavnicama, školski sistem, društvena dešavanja, uljepšavanja šalom i maskama te privlačenjem slatkišima on se ljudima, a posebno djeci prikazuje kao lijep, primamljiv i normalan. A Boga mi Dragog, nit je lijep nit primamljiv niti normalan. Zato čuvajmo sebe i svoje porodice od zablude, jer je zabluda put koji vodi u provaliju iz koje izlaza nema. Osim ako nam se Dragi Allah smiluje.
Zato molim Dragog Allaha da nam se smiluje i da nas uputi stazama koje vode ka Njemu, Njegovom zadovoljstvu i Džennetu. Amin.

